LUFUNJISHO 18
Tukwasha Byepi Balongo Betu Baji mu bya Malwa?
Inge kwamweka bya malwa, Bakamonyi ba kwa Yehoba ponkapotu batendeka kunengezha bya kukwasha balongo babo baponenwa na bya malwa. Kino kimweshatu patoka byo twitemwa atweba bene na bene. (Yoano 13:34, 35; 1 Yoano 3:17, 18) Twakonsha kwibakwasha byepi?
Tupana mali. Mu Yudea byo mwaponene kipowe kya nzala, bena Kilishitu batanshi mu Antioka batumijile bano balongo babo bena Kilishitu mali. (Byubilo 11:27-30) Byobyo tuba ne atweba, inge twaumvwa’mba balongo mu mapunzha amo mwaya ntanda babena kumanama, tutuma mali kupichila mu kipwilo kyetu akukwasha boba babena kumanama.—2 Kolinda 8:13-15.
Twibapa byo bakajilwa. Bakulumpe mu kipwilo baji kwamwekela bya malwa bamona kuba’mba bonse ba mu kipwilo batanwa kabiji bazhikijilwa. Kavoto ka bukwasho ko katangijila ne kwabila balongo betu kajo, mema a kutoma awama bulongo, bivwalo, mwakulaala ne muchi. Bakamonyi bavula bayuka mingilo bepana kwingijisha mali abo kuya na kukwasha bakwabo ba mu lwitabilo kushimukulula mazubo abo ne Mazubo a Bufumu aonaika na kinkunkwila. Kukwatankana kwa jibumba jetu ne kupilwa kwingijila pamo kwitulengela kunengezha bukiji bukiji bibena kukebwa inge kwamweka bya malwa. Nangwa kya kuba tukwasha “bakwetu ba mu lwitabilo,” tukwasha ne bantu bakwabo ba mu bupopweshi bwapusana pusana.—Ngalatiya 6:10.
Twibatekenesha na Binembelo ne kwibalengela kuchinchika. Aba baji mu bya malwa bakebewa kwibatekenesha. Mu bimye bya uno mutundu, Yehoba, “Lesa wa lutekenesho lonse” ye witukosesha. (2 Kolinda 1:3, 4) Twisamba pa milaye ya mu Baibolo na bapopomenwa ne kwibabula’mba, Bufumu bwa Lesa katatakatu bukafumyepo bya malwa byonse bilengela bantu kumanama.—Lumwekesho 21:4.
Mambo ka Bakamonyi o bayila bukiji na kukwashañana inge kwamweka bya malwa?
Ñanyi lutekenesho lwa mu binembelo lo twakonsha kwisambapo na bapuluka mu bya malwa?
run_Latn lua_Latn kin_Latn bem_Latn bem_Latn bem_Latn tso_Latn bem_Latn